Helsingin Sanomat kertoi torstaina, että naisten kynnys pettämiselle on laskenut.

Uskottomuus on merkittävä avioerojen syy, mutta naiset ja miehet kokevat pettämisen eri tavoin. COLOURBOX

Uskottomuus on tasa-arvoistunut, Helsingin Sanomat kertoi torstaina. Lehden haastatteleman Väestöliiton asiantuntijan Tarja Santalahden mukaan naiset ovat alkaneet tuntea oikeutensa hyvään seksiin aiempaa voimakkaammin ja pettämisen kynnys on laskenut.

Santalahti sanoo lehdessä, että naiset pettävät nyt yhtä paljon kuin miehetkin. Ilmiöön on lehden mukaan vaikutusta silläkin, että naiset eivät enää tyydy siihen mitä saavat, kun samaan aikaan miesten seksuaalinen haluttomuus on lisääntynyt.

Pettämisen syyt ovat kuitenkin usein syvemmällä, kuin tarpeessa uusille seksuaalisille elämyksille.

- Työelämä ja yhteiskunnan ilmapiiri ovat kiristyneet ja ihmiset ovat yhä väsyneempiä. He antavat suhteissaan vähemmän ja saavat vähemmän, Väestöliiton Parisuhdekeskuksen johtaja, psykoterapeutti ja parisuhdetutkija Heli Vaaranen kertoo Iltalehdelle pettämisen syistä.

Nettimaailma tehnyt uskottomuuden aiempaa helpommaksi.

- Fantasiat alkavat kasvaa ja netin kautta haetaan sellaista ihailua, jollaista kotona ei saada, hän sanoo.

Arjen paineet

Myös perheneuvoja ja psykoterapeutti Päivi Pylkkö-Storsjö on huomannut työssään yhteiskunnan paineiden vaikutuksen eroihin ja uskottomuuteen.

Pylkkö-Storsjö on havainnut työssään, että uskottomuus korostuu tietyssä ikäryhmässä.

- Merkittävin kriisi-ikä on 35-45 -vuotiaiden keskuudessa.

- Rakkaus ei ole välttämättä kuollut, mutta arjen paineissa ei ole osattu suojella suhdetta, eikä ole keskusteltu oikeista asioista. Myös omien tarpeiden huomioiminen on saattanut unohtua, Pylkkö-Storsjö toteaa.

Vaikka naiset eivät välttämättä petä miehiä enemmän, Osmo Kontulan Väestöliitolle tekemän perhebarometri 2013 tuloksien mukaan vuosien 2003 ja 2013 välisenä aikana jotakin on silti tapahtunut. Tutkimuksessa todetaan, että naisten odotukset parisuhteista ovat hieman muuttuneet kymmenessä vuodessa. Naiset odottavat nyt puolisoiltaan enemmän muun muassa voimakasta rakkautta ja hyvää seksisuhdetta.

Odotukset eivät aina täyty, kun arjesta, työstä ja lastenhoidosta väsyneistä ihmisistä tulee enemmän työpari kuin intohimoisia rakastajia.

Syvästi traumatisoivaa

Uskottomuus on merkittävä avioerojen syy, mutta naiset ja miehet kokevat pettämisen eri tavoin.

- Jos mies sanoo, ettei pettäminen merkinnyt hänelle mitään, se yleensä tarkoittaa sitä, Vaaranen sanoo.

Hänen mukaansa naisten mustasukkaisuus perustuu pelkoon, merkitsikö syrjähyppy kuitenkin miehelle jotakin. Nainen antaa helpommin anteeksi seksuaalisen teon kuin ihastumisen, mutta miehille seksisuhteen anteeksiantaminen on paljon vaikeampaa.

Tätä todistaa myös Väestöliiton perhebarometri 2013:n tulokset, joiden mukaan miehet kokevat pettämisen yleisemmin tärkeimmäksi syyksi erota, kun taas uskottomuus on naisten tärkeimpien erosyiden listalla vasta neljänneksi tärkein.

Uskottomuus on silti tuhoavaa.

- Pettäminen on syvästi traumatisoivaa sekä petetylle että pettäjälle. Uskottomuus on kriisi molemmille osapuolille.

Esimerkiksi pettäjä voi menettää itsekunnioituksensa. Uskottomuus paljastuukin usein pettäjän toimesta, kun syyllisyys painaa.

- Työssäni olen yllättynyt siitä, miten vahva ihmisen omatunto on, Heli Vaaranen sanoo.

Parisuhteen voi pelastaa

Osmo Kontula penää yhteiskunnan osallisuutta erojen välttämiseksi.

- Aiemmin ihmiset saattoivat luottaa perhekuntaansa ja ystäviinsä turvana yksinäisyyttä vastaan, hän kirjoittaa.

- Korkealaatuisen suhteen muodostaminen ja ylläpito on kohonnut elämän erityiseksi tavoitteeksi, Kontula kirjoittaa nyky-yhteiskunnan muutoksista.

Osmo Kontulan mukaan yhteiskuntapolitiikassa ei ole pyritty maksimoimaan kansalaisten ja parien onnea, vaan lähinnä talouskasvua.

- Ihmiset tarvitsevat neuvontaa siitä, kuinka kehittää vuorovaikutustaitoja ja kuinka vastata kumppanin sosiaalisen tuen tarpeisiin, hän mainitsee tutkimuksessa.

- Käykää juttelemassa asiantuntijan kanssa ennaltaehkäisevästi, jo ensimmäisten aavistusten noustessa mieleen. Silloin apu on tehokkainta ja parisuhteen voi pelastaa, Heli Vaaranen sanoo.